Ди бзэр Iумпэм дывмыгъэщI
Къэбэрдей-Балъкъэр щIыналъэ дахэм щыпсэууэ зи лъэпкъ гъащIэр къызыфIэIуэху дэтхэнэми зыфхузогъазэ! Хуэфащэ пщIэ яхуэдвгъэщI ди анэдэлъхубзэкIэ къыдэкI «Адыгэ псалъэ» газетым, «Iуащхьэмахуэ» журналым. Ди гулъытэр лъыдвгъэгъэс бэрэжьей къэс адыгэбзэ тхыгъэхэр тезыдзэ «Баксанский Вестник»-мрэ, «Баксан» газетымрэ.
Сэ мы газетищми «Iуащхьэмахуэ» журналми я зы тедзэгъуэ блэзгъэкIыркъым. Си гум псэхугъуэ егъуэт ахэр къыщысIэрыхьэкIэ.
Газетхэм ибгъуэтэнущ IущыгъэкIэ гъэнщIа тхыгъэхэр. Ахэр ятеухуащ хабзэм, нэмысым, тхыдэм, цIыху цIэрыIуэхэм, унагъуэ дахэхэм. Илъэс блыщIым си ныбжьыр щхьэдэхами, сызыщымыгъуазэ куэд абыхэм ноби къызоджыкI.
Пощтзехьэм а газетхэр къыщысIэригъэхьэну дакъикъэр къысхуэмыгъэсу сыпоплъэ жысIэмэ, фэрыщIагъ хэлъкъым. Дауэ уемыджэу блэбгъэкIыну анэдэлъхубзэкIэ тхахэр, гушыIэхэр, псалъэ шэрыуэхэр?!
«Адыгэ псалъэ» газетым щыгъуазэ дищIыркъэ адыгэм и тхыдэ жыжьэм, дигъэцIыхужыркъэ ди хэкулI нэсхэр, IэпщIэлъапщIэхэр?! Лъэпкъым и тхыдэм и хъумакIуэщ мы газетыр жытIэми, дыщыуэнукъым. Абы ди нэгу къыщIегъэувэф хамэ щIыпIэ къыщыхута ди лъэпкъэгъухэм я псэукIэмрэ абыхэм я Хэкум къыхуаIэ лъагъуныгъэмрэ, Къэбэрдей-Балъкъэрым щекIуэкI IуэхущIафэхэри ди къуэш республикэхэм щыхъыбархэри — куэд мэхъу журналистхэр зытепсэлъыхьыр.
Уи къэухьым хэзыгъахъуэ, уи гупсысэм зезыгъэужь IэмалыфIу къэслъытэ «Адыгэ псалъэр» сэ согъэлъапIэ. ФIыщIэ яхузощI абы и лэжьакIуэхэм.
Шэч къытесхьэркъым газетыр 2013 гъэм нэхъри зэрефIэкIуэнум. Журналистхэм дащогугъ я тхыгъэ щIэщыгъуэхэмкIэ дагъэгуфIэну.
ПщIэ зыхуэсщI адыгэхэ! Ди бзэр Iумпэм дывмыгъэщI. ДывгъэгъэлъапIэ ди бзэм зезыгъэужь газетымрэ журналымрэ.
ПЭУНЭЖ-БЭЧ Хьэлий.
Къулъкъужын Ипщэ къуажэ.
